Kerkboek is haatspraak, bevind kommissieDie Menseregtekommissie het Donderdag bevind dat die inhoud van die boek, “Die Raadsplan” deur Lewende Hoop Bedieninge en sy stigterspastoor, Willie Smit, haatspraak is. “Dié kerkpublikasie gee aanstoot en is gelykstaande aan haatspraak,” het Isaac Mangena, woordvoerder vir die Menseregtekommissie, gesê. Die kommissie het in 2010 ‘n klag ontvang dat dié Vrystaatse kerk en sy pastoor die rassistiese boek, “Die Raadsplan”, geskryf en uitgegee het. Die persoon wat die klag ingedien het, het gesê die boek, die gemeente en sy pastoor beeld die wit ras op só wyse uit asof hulle deur God beskik is om superieur te wees en oor alle ander rasse te regeer. Die publikasie is aan verskeie Christelike boekwinkels in die land versprei. Mangena sê die kommissie het bevind dat sommige dele van die boek tot ‘n sekere mate met die persoon se klag ooreenstem. Die pastoor en sy kerk glo dat hulle hul reg op vryheid van uitdrukking, vryheid van godsdiens, geloof en opinie uitgeoefen het om dié uitlatings te maak en neer te pen. Die kommissie se siening is egter dat die reg tot vryheid van uitdrukking nie tot so mate strek om rassehaat te verkondig nie en dat dit daartoe kan lei dat persone aangehits kan word om skade aan te rig. Die kommissie hou vol die publikasie diskrimineer teen rasse en is gelykstaande aan haatspraak. Die kommissie bevind dat sulke publikasies onaanvaarbaar is in ‘n vry en demokratiese bestel wat gelykheid as sy sentrale tema voorstaan. Die kommissie stel voor dat die Film- en Publikasieraad stappe doen om die publikasie van alle openbareverspreidingskanale te verwyder. Hy ondersteun ook toepaslike administratiewe en ander sanksies kragtens die Wet op die Film- en Publikasieraad. Die kommissie bepaal dat die Instituut vir Rasseverhoudinge van die Universiteit van die Vrystaat, in samewerking met die Regerende Raad van die SA Raad vir Kerke met Lewende Hoop Bedieninge en Smit in gesprek moet tree om ‘n reeks rasseverhouding-sensitiseringswerkswinkels by te woon. Die kommissie het versoek dat ‘n skriftelike verslag oor ses maande by hulle ingedien sal word oor die vordering wat gemaak is.